บริโภคซบฉุดศก.เหนือ-ใต้ยังฟื้นช้า
ธปท.เผยการท่องเที่ยวช่วยฟื้นเศรษฐกิจภาคเหนือ-ใต้ เดือน ต.ค.ดีขึ้น แต่การบริโภคยังซบต่อเนื่อง
29 ต.ค. 2565

ธปท.เผยการท่องเที่ยวช่วยฟื้นเศรษฐกิจภาคเหนือ-ใต้ เดือน ต.ค.ดีขึ้น แต่การบริโภคยังซบต่อเนื่อง
นางวจีทิพย์  พงษ์เพ็ชร ผู้อำนวยการอาวุโส สำนักงานภาคใต้ ธนาคารแห่งประเทศไทย (ธปท.) เปิดเผยว่า ภาวะเศรษฐกิจและการเงินภาคใต้ในเดือน ต.ค.ที่ผ่านมา โดยรวมปรับดีขึ้นจากเดือนก่อน ตามการผลิตภาคอุตสาหกรรมที่ขยายตัวได้ 0.3% จากช่วงเดียวกันของปีก่อน เนื่องจากวัตถุดิบสินค้าเกษตรมีปริมาณเพิ่มมากขึ้น
ในขณะที่การท่องเที่ยวขยายตัวจากเดือนเดียวกันของปีก่อนถึง 15.4% จากนักท่องเที่ยวชาวมาเลเซียและจีนเป็นสำคัญ ปัจจัยดังกล่าวรวมกับการเร่งเบิกจ่ายของภาครัฐที่เพิ่มขึ้นจากช่วงเดียวกันปีก่อน 38.6% ยังส่งผลให้การอุปโภคบริโภคภาคเอกชนกลับมาขยายตัวดีขึ้นเล็กน้อย 0.3%
อย่างไรก็ตาม ดัชนีผลผลิตสินค้าเกษตรยังลดลงจากเดือนก่อนหน้า 13.4% ส่วนดัชนีราคาสินค้าเกษตรลดลง 29.4% ตามราคายางที่ยังลดลงต่อเนื่อง ซึ่งฉุดให้ดัชนีรายได้เกษตรกรในภาคใต้ลดลงถึง 38.9%
ขณะที่ภาวะเศรษฐกิจการเงินภาคเหนือนั้นปรับตัวดีขึ้นเช่นกัน จากปัจจัยบวกการท่องเที่ยวที่ยังขยายตัวดีต่อเนื่อง โดยเฉพาะจากนักท่องเที่ยวจีน และการส่งออกรวมถึงการใช้จ่ายภาครัฐขยายตัวดี โดยมาตรการเร่งรัดการเบิกจ่ายของรัฐบาลส่งผลให้การเบิกจ่ายงบประมาณผ่านคลังจังหวัด เพิ่มขึ้นจากช่วงเดียวกันปีก่อน 7.9% 
อย่างไรก็ตาม ปัจจัยบวกดังกล่าวและความเชื่อมั่นผู้บริโภคที่มีสัญญาณดีขึ้น จากการทยอยจ่ายเงินโครงการช่วยเหลือให้แก่ชาวนา กลับยังไม่สามารถกระตุ้นการบริโภคในภาพรวมได้ ดัชนีการอุปโภคบริโภคภาคเอกชนลดลงจากช่วงเดียวกันของปีก่อน 3.2% เนื่องจากภาคครัวเรือนที่ระมัดระวังการใช้จ่าย ท่ามกลางภาวะหนี้ครัวเรือนที่พุ่งสูง  ขณะที่การผลิตภาคอุตสาหกรรมชะลอตัว ผู้ประกอบการชะลอการลงทุนใหม่เพื่อรอความชัดเจนของการฟื้นตัวทางเศรษฐกิจและนโยบายกระตุ้นเศรษฐกิจของรัฐบาล
ด้านศูนย์วิเคราะห์เศรษฐกิจทีเอ็มบี ระบุว่า เม็ดเงินช่วยเหลือเกษตรกรจะช่วยหนุนกำลังซื้อได้ทั่วประเทศ และจะช่วยเสริมความเชื่อมั่นให้กับธุรกิจท้องถิ่นในภาคอีสาน ใต้ และเหนือ ได้ทันภายในไตรมาสแรกของปี 2558 หากรัฐบาลเร่งเบิกจ่ายได้เต็มอัตรา 
ทั้งนี้ จากเม็ดเงินช่วยเหลือชาวนาและชาวสวนยางกว่า 1.3 แสนล้านบาท จะถูกกระจายหมุนเวียนเข้าสู่ภาคตะวันออกเฉียงเหนือมากที่สุดราว 6.37 หมื่นล้านบาท รองลงมาเป็นภาคใต้ 2.82 หมื่นล้านบาท และภาคเหนือราว 2.67 หมื่นล้านบาท ซึ่งจะส่งผลบวกทันทีกับกลุ่มธุรกิจที่เกี่ยวข้องกับการอุปโภคและบริโภคในพื้นที่ โดยเฉพาะในช่วงเทศกาลปีใหม่ที่กำลังมาถึงนี้